Gevaarligte flikker vir eiendomsmark(Argieffoto) Die Reserwebank se besluit om die rentekoers met 75 basispunte tot 5,5% te verhoog het talle Suid-Afrikaners diep bekommerd. Die kans dat die koers boonop selfs verder verhoog kan word, laat ook gevaarligte vir die eiendomsmark flikker. Samuel Seeff, voorsitter van die Seeff-eiendomsgroep, sê hoewel daar begrip is vir die noodsaak vir ŉ rentekoersverhoging, sou ŉ verhoging van 50 basispunte waarskynlik voldoende wees. “Dit kan maklik lyk om te sê ons moet inflasie met ŉ rentekoersverhoging beveg, maar dit kan dalk nie die gewenste uitwerking hê nie omdat ons nie hier praat van aanvraag-gedrewe inflasie nie, maar meestal van ingevoerde inflasie wat veroorsaak word deur eksterne faktore soos die prys van olie en die oorlog tussen Rusland en Oekraïne,” sê Seeff. Hy waarsku dat Suid-Afrikaners reeds heelwat meer opdok vir onder meer brandstof en kos. ŉ Verdere rentekoersverhoging kan verskeie bedrywe, ook die eiendomsektor, ŉ gevoelige knou gee. Seeff maan ook dat nog ŉ rentekoersskok nie net eiendomsagente se transaksievolumes gaan beïnvloed nie, maar ook ŉ ekonomiese uitwerking kan hê op eiendom- en oordragbelasting wat betaalbaar is en wat dan weer maatskappy- en persoonlike inkomstebelastingbydraes sal verminder. Luidens ŉ studie deur prof. François Viruly van die stedelike eiendomsnavorsingseenheid van die Universiteit van Kaapstad word nagenoeg drie direkte en indirekte werksgeleenthede geskep vir elke R1 miljoen-uitset wat gegeneer word. Dié werksgeleenthede kan nou in die slag bly. Terwyl die lae rentekoerse van die afgelope twee jaar die residensiële eiendomsmark aangewakker het, was die algehele styging in transaksievolumes nie so hoog as wat daar gehoop is nie. “Verkoopsvolumes het in 2021 gemiddeld net meer as 21 000 per maand bereik wat veel minder is as die meer as 30 000 wat in die 2000’s bereik is toe die rentekoers boonop veel hoër was,” sê Seeff. Seeff meen die Reserwebank het moontlik ŉ “eendimensionele benadering tot ŉ multidimensionele probleem geneem”. “Ons beleef ongekende tye, daarom doen ons ŉ beroep op die Reserwebank om verdere rentekoersverhogings tot die minimum te beperk.”